CELEX: 32007R1362
Language: mt
Date: 2007-11-22 00:00:00
Title: Regolament tal-Kummissjoni (KE) Nru 1362/2007 tat- 22 ta’ Novembru 2007 li jintroduċi denominazzjoni fir-reġistru tad-denominazzjonijiet ta’ l-oriġini protetti u ta’ l-indikazzjonijiet ġeografiċi protetti Salame Cremona (IĠP)

23.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 305/3
            
         REGOLAMENT TAL-KUMMISSJONI (KE) Nru 1362/2007
   tat-22 ta’ Novembru 2007
   li jintroduċi denominazzjoni fir-reġistru tad-denominazzjonijiet ta’ l-oriġini protetti u ta’ l-indikazzjonijiet ġeografiċi protetti Salame Cremona (IĠP)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 510/2006 ta’ l-20 ta’ Marzu 2006 dwar il-protezzjoni ta’ l-indikazzjonijiet ġeografiċi u d-denominazzjoni ta’ l-oriġini tal-prodotti agrikoli u l-prodotti ta’ l-ikel (1), b'mod partikolari l-Artikolu 7(5), it-tielet u r-raba' inċiżi tiegħu,
   Billi:
   
               (1)
            
            
               Skond l-Artikolu 6(2), u bi qbil ma’ l-Artikolu 17(2) tar-Regolament (KE) Nru 510/2006, it-talba ta’ l-Italja għar-reġistrazzjoni tad-denominazzjoni “Salame Cremona” ġiet ippubblikata fil-Ġurnal Uffiċjali ta’ l-Unjoni Ewropea
                   (2).
            
         
               (2)
            
            
               Il-Ġermanja u l-Olanda ddikjaraw rwieħhom kontra r-reġistrazzjoni skond l-Artikolu 7(1) tar-Regolament (KE) Nru 510/2006. Fid-dikjarazzjonijiet ta’ oppożizzjoni tagħhom, il-Ġermanja u l-Olanda ddikjaraw li ma ġewx osservati l-kundizzjonijiet ipprovduti fl-Artikolu 2 tar-Regolament (KE) Nru 510/2006. B'mod partikolari, skond il-Ġermanja, ir-rabta bejn il-prodott u r-reġjun mhix murija. Skond l-Olanda, minn naħa, ma ġietx murija biżżejjed ir-rabta bejn iż-żona ġeografika (tal-produzzjoni) u d-denominazzjoni “Salame Cremona”, u mill-oħra, mingħajr eżiġenzi supplimentari, il-limitazzjoni ta’ l-oriġini tal-materja prima “laħam tal-majjal” għat-Tramuntana u ċ-Ċentru ta’ l-Italja (jew inkella ż-żona ġeografika ddefinita fil-punt 4.3) trid titqies esklussivament bħala ostaklu għall-kummerċ. Fl-aħħarnett, fil-punt 4.5 ma ntweriex b’liema mod l-obbligazzjoni li l-operazzjoni ta’ produzzjoni, l-ippakkettjar u t-tqattigħ tas-“Salame Cremona” ssir esklussivament fiż-żona tal-produzzjoni tikkontribwixxi għall-kontroll u t-traċċabbiltà kif ukoll għall-preżervazzjoni tal-karatteristiċi kwalitattivi tal-prodott.
            
         
               (3)
            
            
               Il-Kummissjoni, b'ittra tat-2 ta’ Marzu 2006, stiednet lill-Istati Membri kkonċernati jilħqu qbil bejniethom skond il-proċeduri interni tagħhom.
            
         
               (4)
            
            
               Peress li l-ebda qbil ma ntlaħaq bejn l-Italja, l-Olanda u l-Ġermanja fiż-żmien stipulat, il-Kummissjoni jkollha tadotta deċiżjoni skond il-proċedura stipulata fl-Artikolu 15(2) tar-Regolament (KE) Nru 510/2006.
            
         
               (5)
            
            
               Wara l-konsultazzjonijiet bejn l-Italja, l-Olanda u l-Ġermanja, żdiedu xi dettalji ma’ l-ispeċifikazzjoni tal-prodott tad-denominazzjonijiet ikkonċernati. Bi tweġiba għall-kritika tal-Ġermanja u ta’ l-Olanda, li skondhom ma ntwerietx ir-rabta bejn il-prodott u r-reġjun, ir-rabta ġiet identifikata b’mod ċara bħala msejsa fuq ir-reputazzjoni. Bi tweġiba għat-tieni kritika ta’ l-Olanda, tneħħiet il-limitazzjoni f’dak li għandu x’jaqsam mar-reġjuni ta’ oriġini tal-materja prima, u żdiedu xi dettalji ma’ l-ispeċifikazzjonijiet rigward il-kundizzjonijiet tat-trobbija u ta’ l-għalf tal-ħnieżer, u rigward l-influwenza ta’ dawn l-elementi fuq il-karatteristiċi tal-prodott finali. Fl-aħħarnett, l-awtoritajiet Taljani ġġustifikaw l-obbligu tat-tqattigħ u ta’ l-ippakkettjar fiż-żona b’raġunijiet ta’ kontroll. L-awtoritajiet Taljani argumentaw ukoll li jekk il-prodott ikollu jgħaddi minn trattament bis-sħana għat-trasport u t-tqattigħ “imbiegħed f’sens ta’ żmien u post”, dan ibiddel il-karatteristiċi organolettiċi taz-zalzett. L-awtoritajiet Olandiżi nnotifikaw li jaċċettaw dawn l-ispjegazzjonijiet bil-kundizzjoni li jiġu integrati fit-talba għar-reġistrazzjoni, kif fil-fatt sar.
            
         
               (6)
            
            
               Fl-opinjoni tal-Kummissjoni, il-verżjoni l-ġdida ta’ l-ispeċifikazzjoni tal-prodott tissodisfa bis-sħiħ ir-rekwiżiti tar-Regolament (KE) Nru 510/2006.
            
         
               (7)
            
            
               Fid-dawl ta’ dawn l-elementi, id-denominazzjoni trid għalhekk tiddaħħal fir-“Reġistru ta’ denominazzjonijiet ta’ l-oriġini protetti u indikazzjonijiet ġeografiċi protetti”.
            
         
               (8)
            
            
               Il-miżuri pprovduti f'dan ir-Regolament huma konformi ma’ l-opinjoni tal-Kumitat Permanenti għall-indikazzjonijiet ġeografiċi u għad-denominazzjonijiet protetti ta’ l-oriġini,
            
         ADOTTAT DAN IR-REGOLAMENT:
   Artikolu 1
   Id-denominazzjoni li tinsab fl-Anness I ta’ dan ir-Regolament hija b'dan irreġistrata.
   Artikolu 2
   It-tabella konsolidata li fiha l-punti prinċipali ta’ l-ispeċifikazzjonijiet tal-prodott tidher fl-Anness II ta’ dan ir-Regolament
   Artikolu 3
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 22 ta’ Novembru 2007.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 93, 31.3.2006, p. 12. Ir-Regolament kif emendat bir-Regolament (KE) Nru 1791/2006 (ĠU L 363, 20.12.2006, p. 1).
   
      (2)  ĠU C 126, 25.5.2005, p. 14.
   
      ANNESS I
      Prodotti agrikoli maħsuba għall-konsum mill-bniedem elenkati fl-Anness I tat-Trattat
      
                  Klassi 1.2
               
               
                  Prodotti magħmulin mil-laħam (imsaħħnin/imsajrin, immelħin, iffumigati, eċċ.)
               
            L-ITALJA
      Salame Cremona (IĠP)
   
   
      ANNESS II
      SINTEŻI
      REGOLAMENT TAL-KUNSILL (KE) Nru 510/2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini għall-prodotti agrikoli u l-oġġetti ta' l-ikel
      “SALAME CREMONA”
      Nru tal-KE: IT/PGI/005/0265/27.12.2002
      DPO (…) IĠP (X)
      Din is-sinteżi tagħti l-elementi ewlenin ta' l-ispeċifikazzjonijiet tal-prodott b'għan informattiv biss.
      1.   Dipartiment responsabbli fl-istat membru
      
                  Isem
               
               
                  :
               
               
                  Ministero delle politiche agricole alimentari e forestali
               
            
                  Indirizz
               
               
                  :
               
               
                  Via XX Settembre, 20 — I-00187 ROMA
               
            
                  Tel.
               
               
                  :
               
               
                  (39) 064 81 99 68/06 46 65 51 04
               
            
                  Feks
               
               
                  :
               
               
                  (39) 06 42 01 31 26
               
            
                  Posta elettronika
               
               
                  :
               
               
                  qpa3@politicheagricole.it
               
            2.   Grupp
      
                  Isem
               
               
                  :
               
               
                  Consorzio Salame Cremona
               
            
                  Indirizz
               
               
                  :
               
               
                  Piazza Cadorna, 6 — I-26100 CREMONA
               
            
                  Tel
               
               
                  :
               
               
                  (39) 03 72 41 71
               
            
                  Feks
               
               
                  :
               
               
                  (39) 03 72 41 73 40
               
            
                  Posta elettronika
               
               
                  :
               
               
                  info@salamecremona.it
               
            
                  Kompożizzjoni
               
               
                  :
               
               
                  Produtturi /proċessuri (X) Oħrajn (…)
               
            3.   Tip ta' prodott
      Klassi 1.2: Prodotti tal-laħam
      4.   Speċifikazzjoni
      (Sinteżi tal-kundizzjonijiet imsemmija fl-Artikolu 4(2) tar-Regolament (KE) Nru 510/2006)
      4.1.   Isem
      “Salame Cremona”
      4.2.   Isem Deskrizzjoni
      Is-“Salame Cremona” huwa prodott tal-laħam nej imdaħħal f’musrana u mnixxef li, meta jinħareġ għall-konsum, għandu dawn il-karatteristiċi:
      
                   
               
               
                  
                     Karatteristiċi fiżiko-morfoloġiċi
                  
                  
                              —
                           
                           
                              piż ma’ tmiem il-maturazzjoni ta’ mhux inqas minn 500 g
                           
                        
                              —
                           
                           
                              dijametru mat-tħejjija ta’ mhux inqas minn 65 mm
                           
                        
                              —
                           
                           
                              tul mat-tħejjija ta’ mhux inqas minn 150 mm
                           
                        
            
                   
               
               
                  
                     Karatteristiċi kimiċi u kimiko-fiżiċi
                  
                  
                              —
                           
                           
                              protejini totali: min. 20.0 %
                           
                        
                              —
                           
                           
                              proporzjon kollaġen/protejini: mass 0.10
                           
                        
                              —
                           
                           
                              ammont relattiv ilma/protejini: mass 2.00
                           
                        
                              —
                           
                           
                              ammont relattiv xaħam/protejini: mass 2.00
                           
                        
                              —
                           
                           
                              PH: 5.20 jew aktar
                           
                        
            
                   
               
               
                  
                     Karatteristiċi mikrobijoloġiċi
                  
                  
                              —
                           
                           
                              volum mikrobiku meżofilu: > 1 × 10 għas-seba’ unità li jiffurmaw kolonji/g partikolarment laktobaċilli u kokkaċei.
                           
                        
            
                   
               
               
                  
                     Karatteristiċi organolettiċi
                  
                  
                              —
                           
                           
                              dehra minn barra: forma ċilindrika aktarx irregolari.
                           
                        
                              —
                           
                           
                              konsistenza: il-prodott irid ikun kumpatt u ta’ konsistenza ratba.
                           
                        
                              —
                           
                           
                              dehra meta maqtugħ: il-felli jkollha forma kumpatta u omoġenea u kkaratterizzata mill-koeżjoni tipika bejn il-partijiet muskulari u xaħmin, fejn ma tidhirx wisq id-differenza bejn waħda u l-oħra (“smelmato”). Mhemmx biċċiet aponevrotiċi viżibbli.
                           
                        
                              —
                           
                           
                              lewn: aħmar skur.
                           
                        
                              —
                           
                           
                              riħa: tipika u mħawra.
                           
                        
            4.3.   Żona ġeografika
      Iż-żona tal-produzzjoni tas-“Salame Cremona” tinkludi t-territorju ta’ dawn ir-reġjuni: il-Lombardia, l-Emilia-Romagna, il-Piemonte u l-Veneto.
      4.4.   Prova ta' l-oriġini
      Fuq il-livell tal-kontrolli għaċ-ċertifikazzjoni ta’ l-oriġini tal-produzzjoni IĠP, il-prova ta’ l-oriġini tas-“Salame Cremona” miż-żona ġeografika delimitata hija ċċertifikata mill-istruttura ta’ kontroll msemmija fl-Artikolu 7 dwar il-bażi tal-bosta formalitajiet li jgħaddu minnhom il-produtturi tul iċ-ċiklu kollu tal-produzzjoni. Il-karatteristiċi ewlenin ta’ dawn il-formalitajiet, li jassiguraw it-traċċabbiltà tal-prodott f’kull stadju tal-produzzjoni u li jgħaddu minnhom il-produtturi huma dawn li ġejjin:
      
                  —
               
               
                  ir-reġistrazzjoni f’elenku apposta għand l-istruttura tal-kontroll imsemmija fl-Artikolu 7 hawn taħt;
               
            
                  —
               
               
                  dikjarazzjoni lill-istruttura tal-kontroll tal-kwantitajiet ta’ “Salame Cremona” prodotti kull sena;
               
            
                  —
               
               
                  iż-żamma tar-reġistri tal-produzzjoni tas-“Salame Cremona”.
               
            4.5.   Metodu ta' produzzjoni
      Il-proċess tal-produzzjoni jista’ jiġi deskritt fil-qosor kif ġej: il-materja prima għall-produzzjoni ta’ l-IĠP trid tkun ġejja minn ħnieżer li jaqgħu taħt sensiela ta’ dispożiżżjonijiet dwar il-kompożizzjoni ta’ l-oġġetti ta’ l-ikel u l-mod kif japplikaw. Jistgħu partikolarment jintużaw ħnieżer tar-razez tradizzjonali Large White Italiana u Landrace Italiana, bħal dawk ir-razez mtejba mir-reġistru tal-bhejjem Taljan, jew ulied ta’ ħnieżer ta' l-istess razza; ħnieżer imwielda minn ħnieżer tar-razza Duroc Italiana, kif imtejba mir-reġistru tal-bhejjem Taljan; ħnieżer imwielda minn ħnieżer ta’ razez oħra jew minn ħnieżer ibridi, dejjem sakemm ikunu ġejjin minn skemi ta’ selezzjoni jew tgħammir li jkollhom għanijiet kompatibbli ma’ dawk tar-reġistru tal-bhejjem Taljan għall-produzzjoni ta’ ħnieżer tqal.
      Il-ħnieżer ma jintbagħtux għall-qatla u t-tbiċċir qabel id-disa’ xahar, u mhux aktar tard mill-ħmistax-il xahar minn twelidhom. Il-piż medju tal-ħanżir mibgħut għall-qatla jrid ikun bejn 144 kg u 176 kg.
      Il-laħam tal-ħanżir maħsub għall-fabbrikazzjoni taz-zalzett jinħareġ mill-muskolatura tal-karkassa u mill-partijiet muskulari mtarrża u xaħmin.
      Ingredjenti: melħ, ħwawar, bżar fi trab jew mitħun, tewm mgħaffeġ u mxerred fil-massa laħmija.
      Ingredjenti oħra possibbli: Inbid abjad jew aħmar mhux ifexfex, zokkor u/jew destrożju u/jew fruttożju u/jew lattożju, kulturi għall-bidu tal-fermentazzjoni, nitrit tas-sodju u/jew potassju, aċdu askorbiku u l-melħ sodiku tiegħu.
      Mhuwiex permess-użu ta’ laħmijiet isseparati mekkanikament.
      Tħejjija: il-partijiet muskulari u xaħmin jinqatgħu u jitneħħew bil-galbu mill-akbar partijiet konġuntivi kif ukoll mit-tessut xaħmi l-artab, mill-gangliji u min-nervituri ewlenin. It-tħin isir f'magna ta' l-ikkappuljat mogħnija b'xibka b'perforazzjonijiet ta' 6 mm. It-temperatura tal-laħam qabel it-tħin trid tkun ta' aktar minn 0 °C; it-tmelliħ isir waqt it-tbiċċir; l-ingredjenti l-oħra u l-aromi jinżiedu ladarba jkun tlesta t-tħin. It-taħlita ssir f’magni fil-vakwu jew bi pressjoni atmosferika għal perjodu twil ta’ żmien. Is-“Salame Cremona” jiddaħħal f’musrana naturali tal-ħanżir, ta' bovini, ta' żwiemel jew ta' muntun, bid-dijametru inizjali li ma jistax ikun ta' inqas minn 65 mm. L-irbit isir manwalment jew mekkanikament bi spaga. Il-ħżin tal-prodott fi friġġ huwa awtorizzat għal massimu ta' jum b'temperatura bejn 2 u 10 °C. It-tnixxif isir fis-sħana f’temperatura bejn 15 u 25 °C.
      Il-maturazzjoni ssir fi mkejjen b’biżżejjed arja f’temperatura bejn 11 u 16 °C għal perjodu ta’ mhux inqas minn ħames ġimgħat. Il-perjodu ta’ maturazzjoni jvarja skond id-daqs tal-musrana.
      Il-prodott kopert bl-IĠP jitqiegħed għall-konsum f'biċċiet uniċi, ippakkjat fil-vakwu jew f’atmosfera rregolata, sħiħ, f’biċċiet jew f’felli.
      Il-produtturi ta’ l-IĠP “Salame Cremona” jridu jikkonformaw bl-akbar reqqa ma’ l-ispeċifikazzjonijiet iddepożitati għand l-UE.
      Il-proċessi tal-produzzjoni, ta’ l-ippakkettjar u tat-tqattigħ iridu jsiru taħt is-sorveljanza ta’ l-istruttura tal-kontroll imsemmija fl-Artikolu 7 ta’ l-ispeċifikazzjonijiet, esklussivament fiż-żona tal-produzzjoni indikata fl-Artikolu 3 ta' l-ispeċifikazzjonijiet imsemmija, sabiex jiġu ggarantiti l-kontroll u t-traċċabilità u jiġu ppreżervati l-karatteristiċi kwalitattivi tal-prodott.
      Jekk l-ippakkettjar isir barra miż-żona ġeografika ddefinita fl-ispeċifikazzjonijiet, ikun impossibbli li jiġi ggarantit kontroll kostanti mill-impriżi kollha tal-produzzjoni, u dan iwassal għal diskrepanzi kbar fis-sistema ta' ċertifikazzjoni ta' l-IĠP. Dawn id-diskrepanzi ma jippermettux li jiġi ggarantit l-użu xieraq tad-denominazzjoni, u dan ikun ta’ detriment għall-produtturi u l-konsumaturi. Fi kliem ieħor, il-fatt li l-operazzjonijiet ta’ l-ippakkettjar ma jgħaddux minn kontroll ikollu bl-istess mod il-konsewgenza ta’ l-għibien taż-żewġ elementi fundamentali l-oħra: il-garanzija ta’ kwalità prezervata, li hija l-għan ta’ verifika tul l-operazzjonijiet kollha ta’ kontroll, u l-garanzija ta’ l-oriġini, jiġifieri l-assigurazzjoni ta’ traċċabilità perfetta tul kull waħda mill-fażijiet ta’ l-ipproċessar, inkluż l-ippakkettjar.
      Barra minn hekk, il-fatt li l-ippakkettjar jiġi awtorizzat li jsir lil hinn miż-żona ġeografika tipika jippreġudika wkoll il-kwalità tas-“Salame Cremona”, minħabba li jekk il-prodott ikollu jgħaddi minn trattament bis-sħana għat-trasport u t-tqattigħ “imbiegħed f’sens ta’ żmien u post”, dan ibiddel il-karatteristiċi organolettiċi taz-zalzett.
      4.6.   Rabta
      Is-“Salame Cremona” igawdi minn fama stabbilita, kif turi l-parteċipazzjoni tradizzjonali fil-fieri agroalimentari tal-Valle del Po kif ukoll il-preżenza qawwija tiegħu fis-swieq nazzjonali u barranin ewlenin, li tiġġustifika t-talba tar-rikonoxximent ta' indikazzjoni ġeografika protetta. Dan huwa kkonfermat ukoll mill-preżenza tas-“Salame Cremona” fil-listi ta' prodotti agroalimentari Taljani ewlenin b'denominazzjoni ta' l-oriġini, li jidhru fil-ftehimiet bilaterali konklużi bejn l-Italja u l-pajjiżi Ewropej l-oħra fis-snin 1950-1970 (il-Ġermanja, Franza, l-Awstrija, Spanja) dwar il-protezzjoni tad-denominazzjonijiet ġeografiċi ta’ l-oriġini.
      Il-produzzjoni taz-zalzett hija marbuta sfiq mal-preżenza lokali tar-rziezet għat-trobbija tal-ħnieżer li jmorru lura għall-epoka Rumana. Il-prodott għandu rabta imfannda f’dan l-ambjent, li ġejja mill-preżenza progressiva fir-reġjun ta’ Cremona u mbagħad mill-pjanura tal-Po kollha kemm hi u mit-trobbija tal-ħnieżer marbuta ma' l-industriji tal-ġobon u t-trobbija tal-qamħirrum.
      Is-sinerġija perfetta u rebbieħa bejn il-produzzjoni tipika u t-territorju ta’ referenza, ikkaratterizzat minn klima ta’ ċpar u ftit li xejn riħ, tagħti lis-“Salame Cremona” il-karatteristiċi uniċi u għalhekk rikonoxxibbli ta' zalzett bnin, tari u mħawwar ħafna.
      Iż-żona tal-produzzjoni tas-“Salame Cremona”, li għandha karatteristiċi pedoloġiċi tipiċi taż-żoni ta’ oriġini alluvjali, ilha s-sekli tintuża għat-trobbija tal-ħnieżer, għall-ewwel f'impriżi “familjari” li mbagħad saru professjonisti. Il-pajsaġġ taż-żona tal-produzzjoni huwa uniformi ħafna fil-parti tal-pjanura tal-Po: ċatt għal kollox, bi xmajjar u kanali għaddejjin minnu, bil-preżenza ta' ħxejjex, fosthom ħaxix u l-qamħirrum. Il-klima hija karatterizzata fiż-żona kollha tal-produzzjoni minn ħarifa u xitwa pjuttost ħorox, umdi u mċajpra, rebbiegħa temperata u bix-xita, filwaqt li s-sjuf ikollhom temparaturi pjuttost għoljin, xita frekwenti b'ħalbiet kbar li ma jdumux wisq.
      Dawn il-kriterji kollha xorta waħda ma kinux jippermettu lis-“Salame Cremona” jakkwista l-karatteristiċi kwalitattivi tiegħu, li kieku l-fattur uman, fiż-żona tal-produzzjoni, ma ppermettiex l-irfinar tul iż-żmien ta’ tekniki ta’ tħejjija u maturazzjoni taz-zalzett għalkollox speċifiċi.
      Anki llum, is-“Salame Cremona” jinħadem skond proċeduri li jirrispettaw bis-sħiħ it-tradizzjoni, flimkien ma' teknoloġiji ta' produzzjoni ġodda.
      Il-fattur ambjentali dovuti għall-klima u l-fattur uman, li huwa kkaratterizzat mill-kompetenzi tekniċi apprezzabbli tal-bosta snajja’ involuti fit-tħejjija tas-“Salame Cremona” jikkostitwixxu anki llum elementi fundamentali u li ma tistax tibdilhom, u li jassiguraw l-ispeċifiċità u l-fama tal-prodott.
      Id-dokumenti storiċi ewlenin, li juru b’mod ċar u preċiż l-oriġini tal-prodott u r-rabta tiegħu mar-reġjun, imorru lura għall-1231, u huma miżmunin fl-Archivio di Stato ta’ Cremona. Jikkonfermaw l-eżistenza ta’ kummerċ tal-majjali u tal-prodotti tal-laħam bejn it-territorju ta’ Cremona u l-Istati ta' ħdejhom. Id-dokumenti tar-Rinaxximent li jidhru fil-“Litterarum” u fil-“Fragmentorum” juru b'mod inkonfutabbli l-preżenza, imma l-aktar l-importanza taz-“zalzett” fiż-żona tal-produzzjoni delimitata fl-ispeċifikazzjonijiet. Huma kitbiet li saru fl-okkażjoni taż-żjara ta' l-isqof Cesare Speciano (1599-1606) lill-monasteri tan-nisa fir-reġjun li jirrakkontaw li bħala drawwa tal-ħajja ta’ kuljum, kienet titqassam ċerta kwantità ta’ zalzett fil-jiem li jiswew laħam.
      Illum, is-“Salame Cremona” għandu post dejjem aktar importanti fil-fieri agroalimentari Lombardi u fil-wied tal-Po. Referenzi soċjo-ekonomiċi jixhdu l-preżenza ta’ bosta produtturi speċjalizzati fl-ipproċessar tal-laħam tal-majjal, li bdew jixterdu fil-pjanura tal-Po kollha wara l-integrazzjoni perfetta bejn l-industrija tal-ħalib u tal-ġobon u t-tkabbir taċ-ċereali (l-aktar il-qamħirrum).
      4.7.   Organu ta' Spezzjoni
      
                  Isem
               
               
                  :
               
               
                  Istituto Nord Est Qualità
               
            
                  Indirizz
               
               
                  :
               
               
                  Via Rodeano, 71 — I-33038 SAN DANIELE DEL FRIULI (UD)
               
            
                  Tel.
               
               
                  :
               
               
                  (39) 04 32 94 03 49
               
            
                  Feks
               
               
                  :
               
               
                  (39) 04 32 94 33 57
               
            
                  Posta elettronika
               
               
                  :
               
               
                  info@ineq.it
               
            4.8.   Tikkettar
      It-tikketta trid turi, b’ittri ċari, li ma jitħassrux, u li jkunu akbar mid-diċituri l-oħrajn, id-diċituri “Salame Cremona” u “Indicazione Geografica Protetta” u/jew it-taqsira “IGP”. Din l-aħħar indikazzjoni trid tinqaleb għall-ilsien tal-kummerċjalizzazzjoni tal-prodott.
      Iż-żieda ta’ kwalunkwe kwalifika oħra li ma tkunx prevista hija pprojbita.
      L-użu ta’ indikazzjonijiet li jirreferu għal ismijiet, ditti jew marki privati jistgħu madankollu jintużaw bil-kundizzjoni li ma jkunux faħħara jew inkella jistgħu jqarrqu bil-konsumatur.
      Is-simbolu Komunitarju msemmi fl-Artikolu 1 tar-Regolament tal-Kummissjoni (KE) Nru 1726/98 (1) għandu jidher ukoll fuq it-tikketta.
      
         (1)  ĠU L 224, 11.8.1998, p. 1.